Дзяржаўная ўстанова адукацыі “Узмёнская дзіцячы сад-базавая школа”

Урок-свята

**“А восень наўкола!”**

Пазакласнае чытанне ў 2 класе

Падрыхтавала і правяла

настаўнік пачатковых класаў

Тамашэвіч Вольга Фамінічна

**Тэма**. А восень наўкола!

**Мэта**. Фарміраванне станоўчай матывацыі да чытання.

**Задачы**. Пашыраць чытацкі кругагляд вучняў;

 развіваць пазнавальны інтарэс, маўленне, увагу;

 выхоўваць любоў да прыроды, культуру чытача.

**Абсталяванне.** Ілюстрацыі з восеньскімі пейзажамі; дзіцячыя малюнкі і выстава кніг пра восень; маскі агародніны для танца; асенняе лісце; бульба ў кошыках; абручы.

**Падрыхтоўка да ўрока**. У вугалку для пазакласнага чытання змешчаны рэкамендацыі для ўсіх вучняў і індывідуальныя заданні.

**Рэкамендацыі.**

**1.Заданні для ўсіх:**

1) намаляваць малюнкі пра восень;

2) назбіраць і прынесці прыгожае ссенняе лісце;

3) знайсці і прачытаць прыказкі іпрымаўкі пра восень;

4) навучыцца чытаць верш А.Благінінай “Восень” ;

5) падабраць загадкі пра агародніну.

**2. Індывідуальныя заданні.**

1) падрыхтаваць танец “Карагод агародніка”;

2) вывучыць вершы: А.Дзеружынскі “Верасень”,

 П.Панчанка “Восень”,

 С.Новік-Пяюн “Восень залатая”,

 С.Шушкевіч “Дванаццаць пасланцоў”.

**Ход урока.**

1. **Арганізацыйны момант.**

Клас святочна ўпрыгожаны, гучыць меладычная музыка, пачынаецца ўрок.

**Настаўнік.**
У верасні толькі да нас завітала,
А лес па-мастацку афарбавала,
Хоць золата ўсюды старанна развесіла,
Ды сумна ў прыродзе, маркотна, нявесела.
Неба вунь плача, і птушкі маўчаць,
Вецер штодзённа стаў злы бушаваць...
Дык хто з вас адкажа, хто адгадае,
Што за мастачка ўжо гэта такая?
**Дзеці.** Восень!

**Настаўнік. Давайце запросім Восень да нас у госці.**

**Дзеці. Восень, Восень, у госці просім!**

**(Пад музыку вальса уваходзіць дзяўчынка Восень, кружыцца і раскідае лісце.)**

**Восень.**

**Восень, восень залатая**

**Сее радасць на зямлі.**

**Хмарка ў сінім небе тае.**

**Мкнуць ў вырай жураўлі.**

**Не чуваць у лесе птушак,**

**Летні гоман сціх і шум.**

**Матылькоў няма і мушак –**

**Луг ахутаў мілы сум.**

**Ніткай срэбнай павуцінне**

**Ў косах сонейка блішчыць.**

**Што за цуднае зіхценне!**

**Што за ціш вакол стаіць!**

**Я іду лясною сцежкай,**

**Як па мяккім дыване.**

**Восень з ветлівай усмешкай**

**На спатканне выйшла мне.**

**Ярка, хораша прыбрала**

**Ўсюды дрэвы і кусты**

**І зямлю памалявала**

**Ў колер жоўта-залаты.**

 ***С. Новік-Пяюн***

**Настаўнік. Вось якая восень чараўніца!**

- Які настрой выклікае гэты верш?

- Якія радкі найбольш спадабаліся?

- У які колер вы б пафарбавалі твор?

**Восень**. Дзень добры, дарагія мае! Вы пазналі мяне? Я - Восень. Іду па лясах ды палетках, усё золатам ды чырванню упрыгожваю. Аж чую, нехта мяне кліча. Так я і завітала да вас.

**2. Практыкаванні па развіцці ў вучняў умення арыенціравацца ў кнігах.**

**Восень.**

**-** Перш за ўсё хачу спытаць, якія творы вы чыталі пра мяне? (Дзеці называюць.)

-А якія вам найбольш спадабаліся?

- А я падрыхтавала вам заданне. Хто ўважліва чытаў кнігі, той справіцца з ім.Трэба закончыць народныя прыкметы.

Гром у верасні - … (цёплая восень).

Калі ў верасні лісце на дрэвах трымаецца - … (зіма будзе позняя).

Кастрычнік зямлю балоціць, а лес … (залоціць).

Сухі іцёплы верасень - … (позняя зіма).

Гром у кастрычніку – … (зма без снегу).

На рабіне многа ягад - … (дажджлівая восень).

**3.Знаёмства вучняў з новым творам.**

**Настаўнік.**  Дзеці, дык якая ж восень?

**Дзеці.** Прыгожая, залатая, грыбная, дажджлівая, пераменлівая….

**Настаўнік.** Я хачу прачытаць вам твор Р.Барадуліна “Як восень дрэвы ашукала”

Вяслуюць крыламі буслы,

Плывуць,

плывуць

над светам.

Атаваю,

Іржышчам злым

Пайшло упрочкі лета.

Свае ўладанні

На зары

Абходзіць восень важна,

Заходзіць у лясы,

Бары

Ды ціха дрэвам кажа:

— Паабшарпаліся зусім,

Апратка ў вас старая,

На сонцы выцвіла.

Усім

Я вам зычліва раю:

Хутчэй скідайце лахманы,

Азябнеце ў тумане!

Я ж прынясу вам без маны

Навюткае убранне.

Усю зіму

Сястра вясна

За морам кроены ткала,

I з раннім выраем яна

Тканіну пераслала.

Спяшаў, ляцеў

Да гнёзд сваіх

Гарласты гурт грачыны,

Аднак не мог забраць усіх

Сувояў зеляніны.

Я запрагу вятроў

I ўраз,

Ледзь толькі сонца ўстане,

З-за мора прывязу для вас

Навюткае убранне...

Гарыць агонь

Па ўсёй зямлі

На возеры,

Ў канаўцы —

Кляны

Сям'ёю пачалі

Маўкліва распранацца.

I ясень

Прыклад даў вярбе.

Рабіны сумавалі,

Адно пакінулі сабе

Гарачыя каралі.

Дрыжыць:

— Не трапіць у бяду б! —

Асіна ўся са страху.

I расшпіліў

Плячысты дуб

Цяжкую апранаху.

Адкуль узяўся той вятрэц,

Як ухапіў за полы.

Дуб-тугадум,

Стары мудрэц,

Стаяць застаўся голы.

У восені

Зашмат турбот

I ніякой падмогі.

Пакуль праверыла ўмалот,

Паразмяла дарогі...

Пакуль яна

Знайшла вятроў —

Пасліся ў лузе недзе,—

Пакуль запрэгла,—

З-за лясоў

Мароз са снегам едзе.

**4.Гутарка-разважанне з вучнямі аб прачытаным.**

- Ці спадабаўся вам верш?

- Хто з’яўляецца галоўным героем?

- Як ставіцца аўтар да восені?

- У чым гэта выяўляецца?

- Чым займалася Восень?

- Адкуль хацела восень прывезці новае ўбранне?

- Каго яна адпраўляла ў дарогу?

- Чаму ж дрэвы засталіся стаяць голыя?

- Як вы адносіцеся да Восені?

- Каго вам шкада ў гэтым творы?

**5.Выступленне вучняў з падрыхтаванымі вершамі. Загадкамі, песнямі.**

**Верасень**

Чарадзейны верасень

Заквітнеўся верасам.

Голле дуба-волата

Ён прыбраў у золата.

На рабінках быццам кралі.

Гэта ягады-каралі.

А кляновае адзенне -

фарбаў рознае адценне.

Як у хустачках дзяўчынкі,

Чырванеюць дзве асінкі.

Чарадзейны верасень

Заквітнеўся верасам.

 *А. Дзеружынскі*

**Настаўнік.**

- Які настрой выклікае верш?

- Убранне якога дрэва вам больш спадабалася?

**Восень**

Сляды гарачыні

Яшчэ на тварах носім,

Ды паплылі ўжо дні

У залатую восень.

Самотны крык гусей

Даносіцца з-пад воблак.

Ў асмужанай красе

Твой бачу, восень, воблік.

Зямлі не адагрэць

Агнём ліствы апошняй,

I ветру песні пець

Пад парыжэлай пожняй.

У хмарах далячынь,

Прасцяг дажджамі повен.

Не плавае ўначы

Маладзіковы човен.

Ды сціхне спеў вятроў,

Надвор'е праясніцца, —

Зямлі вільготнай зноў

Вясновы час прысніцца.

Блакіт нябёс тады

Празрысты, нібы ў маі.

Асеннія сады,

Як вогнішча, палаюць.

 *П. Панчанка*

**Настаўнік.**

- Якія пачуцці выклікаў гэты твор?

- Якімі словамі аўтар паказвае сум?

**Восень залатая**

Восень, восень залатая

Сее радасць на зямлі,

Хмарка ў сінім небе тае,

Мкнуць у вырай жураўлі.

Ніткай срэбнай павуцінне

Ў косах сонейка блішчыць.

Што за цуднае зіхценне!

Што за ціш вакол стаіць!

Я іду лясною сцежкай,

Як па мяккім дыване.

Восень з ветлівай усмешкай

На спатканне выйшла мне.

Ярка, хораша прыбрала

Ўсюды дрэвы і кусты

I зямлю памалявала

Ў колер жоўта-залаты.

 *С. Новік-Пяюн*

**Настаўнік.**

 - Якая восень паказана ў творы?

**-** У вобразе каго вы ўяўляеце восень? Апішыце.

 - Восень завітала не толькі ў лясы, на лугі. Яна прыйшла да нас у вёску, у сады і агароды.

**Дванаццаць пасланцоў**

Вось і верасень прыбыў,

Прывалок дажджы аднекуль.

Хоць касой касі грыбы,

Так бывае век ад веку.

А кастрычнік сцеле лён,

бульбе робіць ён дакопкі,

у садах збірае плён –

горы яблыкаў салодкіх.

Надышоў і лістапад

З найвялікшым нашым святам.

Ён атрос ад лісцяў сад,

Іней вывесіў, як вату.

 *С. Шушкевіч*

**Настаўнік.**

 - Апісанне якіх месяцаў вы пачулі?

**Восень**. Малайцы, дзеці, парадавалі вы мяне. А я для вас падрыхтавала гульні.

а) “Збяры бульбу” (2-3 жадаючых вучні збіраюць раскіданую бульбу ў кошыкі; перамагае той.ю хто набярэ больш);

б) “Вее ветрык” (2 вучні маюць у руках па 10 лісточкаў; за 3 крокі перад імі ляжыць па абручы; вучні кідаюць лісце ў абруч; перамагае той, у каго будзе болей лісця ў абручы).

Восень узнагароджвае пераможцаў яблыкамі.

**Настаўнік.** Восень, ты прыйшла ў сады, агароды. Разам з табою прыйшлі асеннія клопаты – збор ураджаю. Дзеці падрыхтавалі для цябе загадкі пра ўраджай**.**

Завітала ў [хату пані](http://shkola.of.by/zirnula-sonca--mayu-hatu.html)

Ды ў жоўтым сарафане.

Як пачалі распранаць,

Сталі плакаць, праклінаць. ***(Цыбуля***)

У бабулі родны брат

Ласкавейшы быццам,

А да слёз [давесці рад](http://shkola.of.by/rishennya-pro-uchaste-yihnih-miscevih-organizacij-u-chergovih.html),

Так, як і сястрыца.

Сам сабе наўме панок,

А прасцей сказаць…(***часнок)***

Царэўна ў няволі,

у цёмнай каморы.

А косы – на сонцы,

На вольным прасторы. ***(Морква***)

Само з кулачок,

Чырвоны бачок.

Дакранешся [пальцам - гладкае](http://shkola.of.by/chalaveku-zasedi-pomnicca-neshta-nyazviklae-nekali-educhi-dado.html),

А адкусіш – салодкае. ***(****Яблык*)

Стаіць аднаногі ў зялёным халаце, а добра прыгледзішся — латы на лаце. (Качан капусты.)

Зялёныя і густыя
На градках выраслі кусты.
Падкапаў іх наш Андрэйка,
Пад ім — цэлая сямейка.
(Бульба.)

(Восень адгадвае загадкі, ёй дапамагаюць дзеці.)

**Вучні выконваюць танец-песню “Карагод агародніны”** (словы Э.Агняцвет, музыка А.Рэмізоўскай”).

Пасыцелі на гародзе

Бульба, рэдзька і часнок,

Закружылі ў карагодзе,

Злева-управа – скок ды скок!

І не ўцерпела капуста,

 І падскочыў памідор.

Выглядала рэпа тлустай

 І лятала, як віхор.

 - Лежабокі-агурочкі,

Не жаўцейце ад нуды! –

Скача Зося, ззяюць вочкі –

Гаспадынька хоць куды!

Не тугі і я на вуха! –

Ганарыцца бурачок,

Ён з цыбуляй-рагатухай

Спрытна скача “Крыжачок”.

 - Ой, пацеха дык пацеха! –

І гарбуз, як жоўты мяч,

Аж качаецца ад смеху:

 - Гоп, гоп, гоп – пайду наўскач.

**Настаўнік**. А зараз давайце спытаемся ў Восені, што яна нам прынесла

Верш **А. Благінінай “Восень”** чытаюць па ролях.

**Дзеці.**
Восень! Восень!
Прывітанне!
Рады мы тваім дарам.
У цябе мы запытаем:
"Што прынесла, восень, нам?"
**Восень.**Я прынесла вам мукі.
**Дзеці.**Значыць, будуць піражкі!
**Восень.** Я прынесла грэчкі.
**Дзеці.** Будуць перапечкі.
**Восень.** Буракоў, капусты, круп...
**Дзеці.** Будзе боршч і будзе суп.
**Восень.** Ці рады вы грушам?
**Дзеці.** На зіму насушым...
**Восень.** Ну, а яблыкі — што мёд!
**Дзеці.** На варэнне, на кампот.
**Восень.** Я прынесла мёду.
**Дзеці.**
Поўную калоду!
Ты і яблыкаў, і мёду,
Ты і хлеба нам дала.
Ну, а добрае надвор'е
Ты для нас не прыпасла?
**Восень.** Я пашлю вам дожджык з неба.
**Дзеці.**
Не, не хочам! Нам не трэба.
Дожджык, не перашкаджай, —
Мы збіраем ураджай.

**Настаўнік.** Ці можна сказаць, што восень шчодрая? Я вельмі люблю восень. Восень багатая. Восень шчодрая. Восень прыгожая. Дрэвы стаяць жоўтыя, чырвоныя. У лесе, у парках зямля, засыпаная лісцем, падобна на рознакаляровы дыван. Глядзіш — не наглядзішся.
А колькі багацця восенню! Яблыкі, памідоры, сланечнікі, бульба, буракі, морква! Усё спелае, свежае, сакавітае, толькі што з градкі. Выбірай, што падабаецца.

**Восень.** Дзеці, я вельмі рада, што вы запрасілі мяне ў госці. Я задаволена, што вы ведаеце і вершы, і песні, і загадгі пра восень. Што любіце восень і сонечную, і пахмурную. Вам не бывае сумна нават тады, калі заладзяць дажджы, бо вы чытаеце шмат кніг, якія не даюць вам сумаваць. Я развітваюся з вамі. Чакайце мяне праз год!

 **6. Падвядзенне вынікаў урока. Прапановы па арганізацыі самастойнай чытацкай дзейнасці вучняў.**

Настаўнік. Пра восень можна гаварыць бясконца: пра яе шчодрасць, хараство, пераменлівасць. Звярніце ўвагу на спіс твораў у вугалку чытання. Я прапаную прачытаць самастойна творы: П .Броўка “Надыход восені”, В.Вольскі “Верасень”, Т. Атрошанка “Восеньская казка”.

 - Якія творы пра восень выклікалі радасны настрой? А якія сумны?

- Што на сённяшнім уроку прымусіла вас усміхнуцца?